CELEX: 32019R1974
Language: hu
Date: 2019-05-17 00:00:00
Title: A Bizottság (EU) 2019/1974 felhatalmazáson alapuló rendelete (2019. május 17.) az 1295/2013/EU európai parlamenti és tanácsi rendeletnek további minőségi és mennyiségi teljesítménymutatók meghatározása révén történő kiegészítéséről

29.11.2019   
               
               
                  HU
               
               
                  Az Európai Unió Hivatalos Lapja
               
               
                  L 308/1
               
            
         A BIZOTTSÁG (EU) 2019/1974 FELHATALMAZÁSON ALAPULÓ RENDELETE
         (2019. május 17.)
         az 1295/2013/EU európai parlamenti és tanácsi rendeletnek további minőségi és mennyiségi teljesítménymutatók meghatározása révén történő kiegészítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Kreatív Európa program (2014–2020) létrehozásáról és az 1718/2006/EK, az 1855/2006/EK és az 1041/2009/EK határozat hatályon kívül helyezéséről szóló, 2013. december 11-i 1295/2013/EU európai parlamenti és tanácsi rendeletre (1) és különösen annak 20. cikkére,
         mivel:
         
                     (1)
                  
                  
                     A Kreatív Európa programot (a továbbiakban: program) létrehozó 1295/2013/EU rendelet különös rendelkezéseket tartalmaz a program monitoringjára vonatkozóan, valamint megállapítja a program teljesítményének mérésére alkalmazandó mutatók jegyzékét. A jelenlegi keret hiányosságai azonban nehezítették a program megfelelő nyomon követését.
                  
               
                     (2)
                  
                  
                     Ami a program konfigurációját illeti, miközben az 1295/2013/EU rendelet 3. és 4. cikkében felsorolt általános és konkrét célkitűzések egységesen alkalmazandók mindkét alprogramra és a kulturális-kreatív ágra, egyes egyedi célkitűzések kétszer szerepelnek a MEDIA alprogram 9. cikkben felsorolt hét prioritása és a Kultúra alprogram 12. cikk szerinti hat prioritása között. A prioritások egy része a program célkitűzéseihez, más része az alprogramok vagy a fellépések célkitűzéseihez kapcsolódik. Ennek eredményeképpen az outputok nem köthetők össze közvetlenül a köztes és a végső eredményekkel.
                  
               
                     (3)
                  
                  
                     Emellett az 1295/2013/EU rendelet 18. cikkének (1) cikke szerinti mutatók nem teszik lehetővé a program előrehaladásának és teljesítményének a kitűzött célok tükrében való átfogó nyomon követését. Jelenleg kimeneti és eredménymutatók vannak, azonban csak korlátozott számú mutató minősülhetne hatásmutatónak. Végezetül az általános piaci teljesítmény értékelésére olyan mutatók szolgálnak, amelyek nem alkalmasak a program teljesítményének mérésére.
                  
               
                     (4)
                  
                  
                     A program teljesítmény-ellenőrzési keretét átfogóan felül kell vizsgálni, és további minőségi és mennyiségi mutatók bevezetésére van szükség. A program külső félidős értékelése folyamán a Bizottság a program eddigi végrehajtása során szerzett tapasztalatok fényében új programmutatókat dolgozott ki.
                  
               
                     (5)
                  
                  
                     A javasolt mutatók rendeltetése, hogy keretet képezzenek a program célkitűzéseinek megvalósítása terén elért előrehaladás méréséhez. Az új mutatók a program rendszeres nyomon követésére és az 1295/2013/EU rendelet 18. cikkének (5) bekezdése szerinti végső értékelés céljára egyaránt szolgálnak.
                  
               
                     (6)
                  
                  
                     A program teljesítményét programszinten, alprogramszinten és az egyes fellépések szintjén is mérni kell, ezért a javasolt új mutatók ennek megfelelően kerültek kidolgozásra. Ez várhatóan hasznos információkat szolgáltat majd a program kulturális és kreatív ágai tekintetében, valamint az alprogramokkal kapcsolatosan magáról a kulturális és audiovizuális ágazatról. Másfelől az intézkedésalapú mutatók segítenek információkat gyűjteni az egyes alprogramok intézkedéseinek végrehajtására vonatkozóan,
                  
               ELFOGADTA EZT A RENDELETET:
         
            1. cikk
            
               (1)   Az általános célkitűzések tekintetében az 1295/2013/EU rendelet 18. cikke (1) bekezdésének a) pontjában említett mutatókon túlmenően a következő teljesítménymutatókat is alkalmazni kell:
               
                           a)
                        
                        
                           a programnak köszönhetően a kulturális és kreatív ágazatokban létrejött munkahelyek száma;
                        
                     
                           b)
                        
                        
                           a kulturális és kreatív ágazatok pénzügyi hozzájárulása a finanszírozott projektekhez, amely a program multiplikátorhatásának köszönhető;
                        
                     
                           c)
                        
                        
                           a programnak köszönhetően létrejött európai kulturális és kreatív alkotásokhoz hozzáférő személyek száma, ideértve adott esetben azokat az alkotásokat is, amelyek nem a saját országukból származnak;
                        
                     
                           d)
                        
                        
                           azon audiovizuális vállalkozások száma és részaránya, amelyek a MEDIA alprogram támogatásának köszönhetően piaci helyzetük javulásáról számoltak be.
                        
                     
            
               (2)   Az egyedi célkitűzések tekintetében az 1295/2013/EU rendelet 18. cikke (1) bekezdésének b) pontjában említett mutatókon túlmenően a következő teljesítménymutatókat is alkalmazni kell:
               
                           a)
                        
                        
                           a program támogatásával létrejött transznacionális partnerségek száma és nagyságrendje, beleértve a kedvezményezett szervezetek származási országát;
                        
                     
                           b)
                        
                        
                           a Kultúra alprogram támogatásával transznacionális szinten szervezett kulturális és kreatív tevékenységek száma;
                        
                     
                           c)
                        
                        
                           a program által támogatott tanulási lehetőségek és tevékenységek résztvevőinek száma, akik sikeresen fejlesztették kompetenciáikat és javították foglalkoztatási esélyeiket (beleértve a nők arányát is);
                        
                     
                           d)
                        
                        
                           a programból nyújtott támogatásnak köszönhetően a művészeti, üzleti és technológiai innováció terén megvalósult sikertörténetek minőségi bizonyítékai;
                        
                     
                           e)
                        
                        
                           a főbb nemzetközi fesztiválok és nemzeti akadémiák (többek között a Berlinale, a Cannes-i Filmfesztivál, az Oscar-díj, a European Film Awards) keretében a MEDIA alprogram által támogatott audiovizuális alkotásoknak odaítélt kitűntetések, jelölések és díjak jegyzéke.
                        
                     
            
               (3)   Az egyedi célkitűzések tekintetében az 1295/2013/EU rendelet 18. cikke (1) bekezdésének c) pontjában említett mutatókon túlmenően a következő teljesítménymutatókat is alkalmazni kell:
               
                           a)
                        
                        
                           az Unióban a program támogatásával forgalmazott, más tagállamokban készült filmek nézőinek száma a tagállamokban;
                        
                     
                           b)
                        
                        
                           a más tagállamokban készült filmek nézőinek aránya a tagállamokban;
                        
                     
                           c)
                        
                        
                           az uniós audiovizuális alkotások százalékos aránya a mozikban és a program által támogatott digitális platformokon;
                        
                     
                           d)
                        
                        
                           azon külföldi területek átlagos száma, ahol a támogatott zeneszámokat vagy filmeket és televíziós műveket forgalmazták;
                        
                     
                           e)
                        
                        
                           a program támogatásával kialakított és megvalósított koprodukciók száma, beleértve a különböző partnerek részvételével készült koprodukciók arányát;
                        
                     
                           f)
                        
                        
                           a MEDIA alprogram által támogatott, nők által rendezett vagy írt audiovizuális alkotások aránya.
                        
                     
            
               (4)   Az egyedi célkitűzések tekintetében az 1295/2013/EU rendelet 18. cikke (1) bekezdésének d) pontjában említett mutatókon túlmenően a következő teljesítménymutatókat is alkalmazni kell:
               
                           a)
                        
                        
                           a Kultúra alprogram által támogatott projekteken keresztül közvetlenül vagy közvetve elért művészek, kulturális és kreatív szakemberek, illetve érdeklődők száma;
                        
                     
                           b)
                        
                        
                           a támogatásban részesült projektrésztvevők száma, akik új vagy megerősödött piaci vagy szakmai lehetőségekről számolnak be;
                        
                     
                           c)
                        
                        
                           a program által támogatott olyan projektek száma, amelyek célcsoportját hátrányos helyzetű csoportok, többek között a migráns háttérrel rendelkezők, a fogyatékossággal élők és a munkanélküliek, különösen pedig a munkanélküli fiatalok alkotják;
                        
                     
                           d)
                        
                        
                           a projektekben részt vevő szervezetek (mikro-, kis-, közepes és nagyvállalkozások) mérete (alkalmazottak éves létszáma, illetve éves árbevétel vagy éves mérlegfőösszeg);
                        
                     
                           e)
                        
                        
                           a Kultúra alprogram által támogatott kis léptékű és nagy léptékű együttműködési projektek száma és relatív aránya;
                        
                     
                           f)
                        
                        
                           a kultúra alprogram támogatásának köszönhetően a földrajzi mobilitást a nemzeti határokon túl gyakorló művészek, kulturális és kreatív szakemberek száma, származási országonként és nemenként;
                        
                     
                           g)
                        
                        
                           a program támogatásával évente megvalósuló műfordítások száma;
                        
                     
                           h)
                        
                        
                           a program támogatásával a kevésbé használt nyelvekről készített fordítások száma és százalékos aránya;
                        
                     
                           i)
                        
                        
                           a program támogatásával elkészült könyvek száma.
                        
                     
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. május 17-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 347., 2013.12.20., 221. o.